《六月十三日德兴道中苦热小憩林下偶成》
明代·韩雍

高堂广厦六月寒，我虽逸居忧素餐。炎风烈日道路难，我虽驱驰心始安。

却怜仆夫力已殚，流浆满背何曾乾。马头红尘滚雕鞍，四蹄汗血尤汎澜。

使我目睹心悲酸，停车解辔聊盘桓。九州无人服冰丸，苍生多少颜无欢。

我欲大布云阴宽，吁嗟不能生羽翰。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。